Alueiden komitean lausunto aiheesta "Ehdotus neuvoston direktiiviksi tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta"

(1999/C 374/18)

ALUEIDEN KOMITEA, joka

ottaa huomioon luettelon 1. toukokuuta 1999 vireillä olleista komission ehdotuksista, joiden oikeusperustaa ja/tai lainsäädäntömenettelyä Amsterdamin sopimuksen voimaantulo muuttaa (SEK (1999) 581 lopull.),

ottaa huomioon komission ehdotuksen neuvoston direktiiviksi aiheesta "Tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta" (KOM(1998) 414 lopull. - 98/0227 COD ent. SYN)(1),

ottaa huomioon neuvoston päätöksen, jonka se ilmoitti 14. kesäkuuta 1999 päivätyssä kirjeessään, pyytää aiheesta alueiden komitean lausunto Euroopan yhteisön perustamissopimuksen 265 artiklan ensimmäisen kohdan ja 71 artiklan mukaisesti,

ottaa huomioon työvaliokuntansa 15. syyskuuta 1999 alueiden komitean työjärjestyksen 39 artiklan mukaisesti tekemän päätöksen nimetä James Walsh (UK, ELDR-ryhmä) yleisesittelijäksi valmistelemaan aiheesta lausunto,

hyväksyi 15. ja 16. syyskuuta 1999 pitämässään 30. täysistunnossa (syyskuun 16. päivän kokouksessa) yksimielisesti seuraavan lausunnon.

1. Johdanto

1.1. Neuvoston direktiivissä 96/53/EY säädetään muun muassa enintään 44 tonnia painavien kuorma-autojen käyttöönotosta Euroopan teillä. Komissio ehdottaa direktiivin muuttamista siten, että yhdistetyissä kuljetuksissa voitaisiin käyttää yli 40 tonnia painavia ajoneuvoja, joiden vetoakseleiden paino on 11,5 tonnia.

1.2. Vaikka Euroopan parlamentti tukeekin yleisesti ottaen yhdistettyjä kuljetuksia, se hylkäsi komission ehdotuksen ensimmäisessä käsittelyssään 15. huhtikuuta 1999 ja kehotti esittämään vaihtoehtoja.

1.3. Tieinfrastruktuurista vastuussa olevien paikallis- ja alueviranomaisten kannalta tärkein kysymys on, vahingoittaako ehdotettu kuljetuskalusto tieinfrastruktuuria aiempaa enemmän ja edellyttääkö se kyseisen infrastruktuurin, varsinkin siltojen vahvistamista.

2. Erityishuomioita

2.1. Komission ehdotuksella pyritään muuttamaan vuonna 1996 annetussa direktiivissä säädettyjä tiettyjen yhdistetyissä kuljetuksissa käytettävien ajoneuvotyyppien enimmäispainorajoituksia. Uudet ehdotukset enimmäispainoiksi ovat

- 44 tonnia perävaunuyhdistelmissä, joissa sekä ajoneuvo että perävaunu ovat kolmiakselisia

- 44 tonnia puoliperävaunuyhdistelmissä, joiden vetoajoneuvossa on kolme akselia ja puoliperävaunussa kaksi tai kolme akselia

- 42 tonnia puoliperävaunuyhdistelmissä, joiden vetoajoneuvossa on kaksi akselia ja puoliperävaunussa kolme akselia.

Näiden ajoneuvojen vetoakseleille sallittaisiin 11,5 tonnin enimmäispaino.

2.2. Vetoakselien 11,5 tonnin enimmäispaino merkitsee sitä, että ajoneuvot kuluttavat tietä noin 30 prosenttia enemmän kuin ajoneuvot, joiden vetoakselien enimmäispaino on 10,5 tonnia. Tien kuluminen on verrannollinen ajoneuvon akseliin kohdistuvaan painoon korotettuna neljänteen potenssiin. Näin voidaan laskea, että 44 tonnia painava kuusiakselinen perävaunullinen kuorma-auto kuluttaa tietä vähemmän kuin 44 tonnia painava viisiakselinen ajoneuvo. 44 tonnia painava ajoneuvo, jossa on tietä säästävä jousitus, rasittaa tieinfrastruktuuria (sillat mukaan lukien) vähemmän kuin EU:n sallimat 38 tonnia tai 40 tonnia painavat viisiakseliset ajoneuvot. Useille maanteistä vastaaville viranomaisille syntyisi huomattavia kustannuksia, mikäli neuvoston direktiivi muutettaisiin sisältämään edellä mainitut 42 tonnin painoiset ajoneuvot. Siitä seuraisi lisää tievaurioita ja se edellyttäisi siltojen laajaa lujittamista.

2.3. Neuvoston direktiivissä 96/53/EY todetaan, että

- kuorma-autojen enimmäispainon nostaminen 44 tonniin edellyttää tasapainoa tieliikenteen hyötyajoneuvojen järkevän ja taloudellisen käytön ja infrastruktuurin ylläpidon vaatimusten välillä (johdanto-osan perustelukappale 5)

- moduulimallin mukaisesti harjoitetun liikenteen (intermodaaliset kuljetukset) osalta olisi sallittava siirtymävaihe, jotta jäsenvaltio voisi mukauttaa tieinfrastruktuurinsa (johdanto-osan perustelukappale 18)

- jäsenvaltiot, joiden tulee sopeuttaa tieinfrastruktuurinsa salliakseen liitteen 1 mukaiset ajoneuvot, voivat kuitenkin kieltää enintään joulukuuhun 2003 saakka ajoneuvot, jotka ylittävät voimassa olevat kansalliset normit (4 artiklan kohta 4).

2.4. Kokoavasti todettakoon, että mikäli neuvoston direktiivissä 96/53/EY vaaditaan tieinfrastruktuurin (oletettavasti sillat mukaan lukien) sopeuttamista julkisin varoin, jäsenvaltioille myönnetään lisäaikaa joulukuuhun 2003 saakka tarvittavan sopeuttamisen toteuttamiseksi. On tarpeen varata varoja tieinfrastruktuuriin kuuluvien siltojen mahdolliseen lujittamiseen, mutta myös maanteiden päällysteet kuluvat tavanomaista enemmän (ks. tuonnempana).

3. Kuorma-autojen ylikuormaus

3.1. Raskaiden tavarankuljetusajoneuvojen ylikuormaus on alituinen huolenaihe. Viime vuosina teitä säästävän jousituksen väärinkäytöstä on myös tullut huolenaihe. Kuljettajien on nähty ajavan taka-akseli selvästi ylhäällä, vaikka ajoneuvo on ollut täydessä kuormassa, mikä ylikuormittaa käytössä olevaa akselistoa. Siksi vaaditaan järjestelmiä, joilla varmistetaan, että teitä säästävin jousin varustettujen ajoneuvojen akselistoa käytetään ajoneuvon valmistajan ohjeiden mukaisesti.

4. Perusteita 44 tonnia (ja 42 tonnia) painavia ajoneuvoja vastaan

4.1. Euroopan parlamentti on esittänyt hyviä perusteita 44 tonnia painavia ajoneuvoja ja vastikään ehdotettuja 42 tonnia painavia ajoneuvoja vastaan:

- Ehdotukset ovat ensimmäinen askel kohti yleistä 44 tonnin enimmäispainorajaa maantiekuljetuksessa, mikä ei ole toivottavaa, koska se saattaa vahingoittaa tiettyjen jäsenvaltioiden infrastruktuuria.

- Ehdotukset ovat yhtä epätoivottavia, kun otetaan huomioon tiettyjen jäsenvaltioehdokkaiden liittyminen yhteisöön, koska maiden infrastruktuuri ei vielä ole näin raskaiden ajoneuvojen tasalla.

4.2. Vaikka Euroopan parlamentti on aina ollut myönteisellä kannalla yhdistetyn kuljetuksen (eli intermodaalisten kuljetusten) suhteen, tämä ei kuitenkaan tarkoita sitä, että yhdistetyn kuljetuksen nimissä kaikki ehdotukset voitaisiin hyväksyä. Parlamentti hylkäsi komission ehdotuksen Euroopan unionin kansalaisten ja ympäristön etujen vuoksi.

4.3. Tieliikenteen hyötyajoneuvojen taloudellisen käytön ja infrastruktuurin ylläpidon vaatimusten välisellä tasapainolla on siltojen lujittamista laajempiakin vaikutuksia.

- Ehdotus kuorma-autojen suurimman sallitun koon ja painon lisäämisestä vaikuttaa maanteiden ylläpitoon.

- Vaikka ajoneuvot, joiden paino on 44 tonnia (tai 42 tonnia), olisivatkin täysin hyväksyttävissä moottori- tai pääteillä, ne voivat olla liian suuria ja sopimattomia paikallisteille. Paikallistiet ja niiden sillat ovat yleensä kapeampia ja heikompia. Raskaiden tavarankuljetusajoneuvojen ja muiden tienkäyttäjien, esim. jalankulkijoiden ja pyöräilijöiden kesken syntyy usein konflikteja.

4.4. Komitea torjuu ajatuksen sallia 44 (tai 42) tonnia painavien kuorma-autojen käyttö tietyillä reiteillä. Mikäli asiaa tarkastellaan kuljetuskustannusten taloudellisuuden kannalta, tällaisista yhdistetyistä kuljetuksista riippuvainen teollisuus pyrkii siirtymään kyseisten reittien varrella sijaitseville alueille. Tämä saattaa hyödyttää nopeasti kehittyviä taajamia ja kaupunkeja, mutta haitata vanhoja, ennen 1900-luvun päätieverkkojen kehittämistä kasvaneita teollisuusalueita. Tämän perusteella ei ajoneuvojen kokoa ja painoa koskevien poikkeusten myöntämistä voida hyväksyä.

4.5. On myös syytä panna merkille, ettei intermodaalisia kuljetuksia aina tehdä paikallisten pääteasemien ja jakelupisteiden välillä. Esimerkiksi Yhdistyneessä kuningaskunnassa erään suuren valintamyymäläketjun skotlantilaisia jälleenmyyjiä palveleva välilastausvarasto on tällä hetkellä Keski-Englannissa (Midlands) ja niiden välimatka taittuu 44 tonnia painavilla kuorma-autoilla.

5. Päätelmät

5.1. Sen enempää 44 tonnia kuin 42 tonnia painavia puoliperävaunuyhdistelmiä, joiden vetoajoneuvossa on kaksi akselia ja puoliperävaunussa kolme akselia, ei tule sallia.

5.2. Raskaiden tavarankuljetusajoneuvojen kokoa ja painoa koskevien määräysten noudattamista on valvottava.

5.3. Alue- ja paikallistason varojen lisäys tai uudelleensuuntaus pitäisi kohdentaa ylikuormitettujen raskaiden tavarankuljetusajoneuvojen kontrollointiin ja valvontaan.

Bryssel 16. syyskuuta 1999.

Alueiden komitean

puheenjohtaja

Manfred DAMMEYER

(1) EYVL C 261, 19.8.1998, s. 13.